Document ID: 32015D0206

VYKONÁVACIE ROZHODNUTIE KOMISIE (EÚ) 2015/206
z 9. februára 2015
o schválení efektívneho vonkajšieho osvetlenia s použitím svetelných diód spoločnosti Daimler AG ako inovačnej technológie na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 12 ods. 4,
keďže:
(1)
Výrobca Daimler AG (ďalej len „žiadateľ“) predložil 14. novembra 2013 žiadosť o schválenie efektívneho vonkajšieho osvetlenia s použitím svetelných diód ako balíka inovačných technológií. Úplnosť žiadosti sa posúdila v súlade s článkom 4 vykonávacieho nariadenia Komisie (EÚ) č. 725/2011 (2). Komisia identifikovala určité relevantné informácie, ktoré sa neuvádzali v pôvodnej žiadosti, a vyzvala žiadateľa, aby ich doplnil. Žiadateľ poskytol požadované informácie 14. mája 2014. Zistilo sa, že žiadosť je úplná, a lehota, ktorú má Komisia na jej posúdenie, začala plynúť dňom nasledujúcim po dni oficiálneho doručenia úplných informácií, t. j. 15. mája 2014.
(2)
Žiadosť bola posúdená v súlade s článkom 12 nariadenia (ES) č. 443/2009, s ustanoveniami vykonávacieho nariadenia (EÚ) č. 725/2011 a technickými usmerneniami k vypracovaniu žiadostí o schválenie inovačných technológií podľa nariadenia (ES) č. 443/2009 (ďalej len „technické usmernenia“) (3).
(3)
Žiadosť sa týka efektívneho vonkajšieho osvetlenia s použitím svetelných diód v stretávacom svetlomete, diaľkovom svetlomete, predných obrysových svetlách a osvetlení tabuľky s evidenčným číslom. Tento balík technológií sa podobá inovačným technológiám schváleným ako ekologické inovácie vo vykonávacích rozhodnutiach Komisie 2013/128/EÚ (4) a 2014/128/EÚ (5). Treba poznamenať, že žiadosť spoločnosti Daimler AG vychádza zo zjednodušeného postupu opísaného v technických usmerneniach podobne ako žiadosť predtým schválená vykonávacím rozhodnutím 2014/128/EÚ, zatiaľ čo žiadosť schválená vykonávacím rozhodnutím 2013/128/EÚ vychádzala z komplexného prístupu.
(4)
Komisia sa domnieva, že informácie poskytnuté v žiadosti preukazujú, že podmienky a kritériá uvedené v článku 12 nariadenia (ES) č. 443/2009 a v článkoch 2 a 4 vykonávacieho nariadenia (EÚ) č. 725/2011 boli splnené.
(5)
Žiadateľ preukázal, že používanie svetelných diód v stretávacom svetlomete, diaľkovom svetlomete, predných obrysových svetlách a osvetlení tabuľky s evidenčným číslom nepresahovalo 3 % nových osobných automobilov zapísaných do evidencie v referenčnom roku 2009. Toto tvrdenie žiadateľ doložil odkazom na technické usmernenia, v ktorom je zhrnutá správa o bezpečnej svetelnej viditeľnosti, vypracovaná európskym združením výrobcov náhradných dielov automobilov CLEPA. Žiadateľ použil vopred zadefinované funkcie a spriemerované údaje v súlade so zjednodušeným postupom uvedeným v technických usmerneniach.
(6)
Žiadateľ v súlade so zjednodušeným postupom opísaným v technických usmerneniach použil halogénové osvetlenie ako základnú technológiu na preukázanie schopnosti znižovania emisií CO2 efektívnym vonkajším osvetlením s použitím svetelných diód v stretávacom svetlomete, diaľkovom svetlomete, predných obrysových svetlách a osvetlení tabuľky s evidenčným číslom.
(7)
Žiadateľ predložil metodiku na overenie zníženia emisií CO2, súčasťou ktorej sú vzorce zodpovedajúce vzorcom opísaným v technických usmerneniach o zjednodušenom postupe, ktorý sa týka svetelných funkcií. Vzhľadom na to, že žiadateľ požiadal o uznanie efektívneho vonkajšieho osvetlenia s použitím svetelných diód ako balíka inovačných technológií, Komisia považuje za vhodné upraviť vzorce na výpočet úspor CO2 tak, aby odrážali celkové úspory CO2 v rámci balíka. V dôsledku toho sa metodika uvedená v prílohe k tomuto rozhodnutiu v niektorých podstatných prvkoch líši od metodiky schválenej vykonávacím rozhodnutím 2014/128/EÚ. Komisia sa domnieva, že táto metodika skúšania poskytne overiteľné, opakovateľné a porovnateľné výsledky a že ňou možno reálne a štatisticky významne preukázať výhody inovačnej technológie v súvislosti so znižovaním emisií CO2 v súlade s článkom 6 vykonávacieho nariadenia (EÚ) č. 725/2011.
(8)
Na základe týchto skutočností sa Komisia domnieva, že žiadateľ uspokojivo preukázal, že zníženie emisií dosiahnuté prostredníctvom inovačnej technológie je najmenej 1 g CO2/km.
(9)
Keďže aktivácia vonkajšieho osvetlenia sa pri skúške v rámci typového schvaľovania emisií CO2 uvedenej v nariadení Európskeho parlamentu (ES) č. 715/2007 (6) a nariadení Komisie (ES) č. 692/2008 (7) nevyžaduje, Komisia nemá námietky voči skutočnosti, že príslušné svetelné funkcie nie sú súčasťou štandardného skúšobného cyklu.
(10)
Aktivácia príslušných svetelných funkcií je povinná na zaručenie bezpečnej prevádzky vozidla, a preto nezávisí od voľby vodiča. Na základe týchto skutočností sa Komisia domnieva, že za znižovanie emisií CO2 v dôsledku použitia svetelných diód by mal zodpovedať výrobca.
(11)
Komisia si je vedomá faktu, že overovaciu správu vypracoval nezávislý a certifikovaný orgán TÜV NORD Mobilität GmbH & Co. KG a že správa potvrdzuje zistenia uvedené v žiadosti.
(12)
Na základe týchto skutočností sa Komisia domnieva, že proti schváleniu uvedenej inovačnej technológie by nemali byť vznesené žiadne námietky.
(13)
Každý výrobca, ktorý chce využiť zníženie svojich priemerných špecifických emisií CO2 tak, aby dosiahol cieľovú hodnotu špecifických emisií prostredníctvom úspor CO2 vyplývajúcich z používania inovačnej technológie schválenej týmto rozhodnutím, by sa mal v súlade s článkom 11 ods. 1 nariadenia (EÚ) č. 725/2011 vo svojej žiadosti o osvedčenie o typovom schválení ES pre dotknuté vozidlá odvolať na toto rozhodnutie.
(14)
Na účely určenia všeobecného kódu ekologickej inovácie, ktorý sa má používať v predmetnej dokumentácii typového schválenia podľa príloh I, VIII and IX k smernici Európskeho parlamentu a Rady 2007/46/ES (8), by sa mal špecifikovať individuálny kód, ktorý sa má používať pre uvedenú inovačnú technológiu schválenú týmto vykonávacím rozhodnutím.
(15)
Lehota na posúdenie inovačnej technológie podľa článku 10 ods. 2 vykonávacieho nariadenie (EÚ) č. 725/2011 sa skončí. Preto je vhodné, aby rozhodnutie nadobudlo účinnosť čo najskôr,
PRIJALA TOTO ROZHODNUTIE:
Článok 1
1. Efektívne vonkajšie osvetlenie s použitím svetelných diód (LED) určené na používanie vo vozidlách kategórie M1 sa schvaľuje ako inovačná technológia v zmysle článku 12 nariadenia (ES) č. 443/2009.
2. Zníženie emisií CO2 spôsobené používaním efektívneho vonkajšieho osvetlenia s použitím svetelných diód (LED) uvedeného v odseku 1 sa určuje metódou, ktorá je uvedená v prílohe.
3. Individuálny kód ekologickej inovácie, ktorý sa má uvádzať v dokumentácii typového schválenia používanej v súvislosti s inovačnou technológiou schválenou týmto rozhodnutím, je „10“.
Článok 2
Toto rozhodnutie nadobúda účinnosť siedmym dňom po jeho uverejnení v Úradnom vestníku Európskej únie.
V Bruseli 9. februára 2015

Labels: 3
7
8
20